KIRJALLINEN KYSYMYS P-1073/00 esittäjä(t): Gary Titley (PSE) komissiolle. Euratomin ehdokasvaltioille myöntämät lainat.



Virallinen lehti nro 026 E , 26/01/2001 s. 0152 - 0153



KIRJALLINEN KYSYMYS P-1073/00 esittäjä(t): Gary Titley (PSE) komissiolle (4. huhtikuuta 2000) Aihe: Euratomin ehdokasvaltioille myöntämät lainat Euratom myöntää ehdokasvaltioille lainoja nykyään ainoastaan yhteen tarkoitukseen, nimittäin ehdokasvaltioissa sijaitsevien vanhojen Neuvostoliiton aikaisten ydinvoimaloiden turvallisuuden parantamiseen ja niiden toiminnan mahdolliseen lopettamiseen. Näin rajallinen menettely ei millään lailla ota huomioon monien ehdokasvaltioiden, kuten Bulgarian, Liettuan ja Slovakian, poliittista tilannetta. Näiden valtioiden hallitukset katsovat, että ydinvoimaloiden toiminnan täydellinen lopettaminen johtaa äärimmäisen vaikeisiin taloudellisiin ja sosiaalisiin kysymyksiin. Tästä syystä parhaiten sosiaaliset ja taloudelliset huolet sekä ydinturvallisuuden parantaminen otettaisiin ehkä yhtäaikaa huomioon, jos vanhat Neuvostoliiton aikaiset ydinreaktorit vaihdettaisiin uudenaikaisiin länsimaisiin reaktoreihin, jotka takaavat turvallisuuden uusimman tekniikan standardien mukaisesti. Aikooko komissio tästä syystä harkita Euratomin myöntämille lainoille asetettujen kriteerien laajentamista, jotta voidaan ottaa huomioon ehdokasvaltioiden poliittinen tilanne ja mahdollistaa uusien länsimaisten reaktoreiden rahoitus? Loyola de Palacion komission puolesta antama vastaus (8. toukokuuta 2000) Komission valtuuttamisesta ottamaan Euratom-lainoja tiettyjen kolmansien maiden ydinlaitosten turvallisuuden ja tehokkuuden parantamisen rahoittamiseen osallistumiseksi tehdyn päätöksen 77/270/Euratom muuttamisesta 21 päivänä maaliskuuta 1994 tehdyssä neuvoston päätöksessä 94/179/Euratom(1) valtuutetaan komissio ottamaan neuvoston vahvistamissa rajoissa (nykyisin 4 000 miljoonaa ecua) lainoja, jotka käytetään sellaisten hankkeiden rahoittamiseen annettaviin luottoihin, joiden tavoitteena on yksinomaan tukikelpoisten kolmansien maiden ydinlaitosten turvallisuuden ja tehokkuuden parantaminen. Näihin maihin kuuluvat ehdokasmaat, joissa tuotetaan sähköä ydinvoimalla. Tässä päätöksessä sallitaan myös uusien investointihankkeiden rahoittaminen, mutta vain jos ne toteutetaan yhteisössä. Päätös perustuu Euratomin perustamissopimuksen 203 artiklaan, jonka mukaan neuvosto antaa aiheelliset säännökset yksimielisesti komission ehdotuksesta ja Euroopan parlamenttia kuultuaan. Poliittinen ilmapiiri ei näytä suotuisalta yksimieliselle sopimukselle Euratom-lainojen tukikelpoisuusperusteiden ulottamisesta koskemaan ehdokasmaihin rakennettavia uusia reaktoreita. Komissio tutkii kuitenkin, mitkä edellytykset olisi täytettävä ennen kuin on mahdollista tehdä ehdotus, joka noudattaisi parlamentin jäsenen esittämiä ajatuksia. Tärkeysjärjestyksen asettamisen osalta komissio katsoo, että merkittävin investointeja koskeva ongelma ehdokasmaissa liittyy sellaisten vanhentuneiden ydinvoimaloiden purkamisen rahoittamiseen, joiden uudistaminen ei ole mahdollista ja joiden sulkemisesta komissio on neuvotellut. Toinen tärkeä kysymys on niiden laitosten turvallisuuden parantaminen, jotka on toistaiseksi pidettävä toiminnassa. Komissio päättikin 18. huhtikuuta 2000 Euratom-lainasta Bulgariassa sijaitsevan Kozloduyn ydinvoimalan yksikköjen 5 ja 6 nykyaikaistamiseen. Toiminnassa pidettävien laitosten nykyaikaistamiseen Euratom-lainat eivät kuitenkaan yksinään riitä. Siihen tarvitaan myös PHARE-ohjelman varoja sekä avunantajien kokouksia (kuten Liettuassa sijaitsevan Ignalinan voimalan käytöstä poistamisen tapauksessa). (1) EYVL L 84, 29.3.1994.